b'\n_START_ARTICLE_\nWarren Beatty\n_START_PARAGRAPH_\nHenry Warren Beatty (s\xc3\xbcndinud 30. m\xc3\xa4rtsil 1937 Richmondis Virginias) on USA filmin\xc3\xa4itleja, stsenarist, re\xc5\xbeiss\xc3\xb6\xc3\xb6r ja filmiprodutsent. Tema \xc3\xb5de on n\xc3\xa4itlejatar Shirley MacLaine._NEWLINE_Ta on eelk\xc3\xb5ige tuntud osat\xc3\xa4itmistega filmides "Bonnie ja Clyde" (1967), "Shampoo" (1975), "Heaven Can Wait" (1978), "Reds" (1981) ja "Bugsy" (1991).\n_START_SECTION_\nAutasud\n_START_PARAGRAPH_\nNooruses esines Beatty paljudes Off-Broadway n\xc3\xa4idendites, olles 22-aastaselt kaasa teinud juba umbes 40 lavastuses. Oma ainsa etteaste eest Broadwayl (William Inge\'i n\xc3\xa4idendis "A Loss of Roses") nimetati ta 1960 New Yorgi parima teatrin\xc3\xa4itleja auhinna Tony kandidaadiks._NEWLINE_1961. aasta filmiga "Splendor in the Grass" nimetati ta Kuldgloobuse kandidaadiks mees-draaman\xc3\xa4itleja kategoorias (ei v\xc3\xb5itnud) ja uustulnuka kategoorias (v\xc3\xb5itis)._NEWLINE_1967. aasta filmiga "Bonnie ja Clyde" nimetati ta Oscari, Kulgloobuse ja BAFTA auhinna kandidaadiks meespeaosat\xc3\xa4itja kategoorias ja Oscari kandidaadiks parima filmi kategoorias. Ta ei v\xc3\xb5itnud neist \xc3\xbchtki._NEWLINE_1975. aasta filmiga "Shampoo" nimetati ta Oscari kandidaadiks parima originaalstsenaariumi kategoorias ja Kuldgloobuse kandidaadiks parima kom\xc3\xb6\xc3\xb6dian\xc3\xa4itleja kategoorias. Ta ei v\xc3\xb5itnud kumbagi._NEWLINE_1978. aasta filmiga "Heaven Can Wait" nimetati ta Oscari kandidaadiks parima n\xc3\xa4itleja, re\xc5\xbeiss\xc3\xb6\xc3\xb6ri, filmi ja mugandatud stsenaariumi kategoorias (ei v\xc3\xb5itnud \xc3\xbchtki), Kuldgloobuse kandidaadiks meesn\xc3\xa4itleja kategoorias kom\xc3\xb6\xc3\xb6dias (v\xc3\xb5itis) ning parima ulmefilmi auhinna kategooria Saturn kandidaadiks n\xc3\xa4itleja, stsenaariumi ja re\xc5\xbeiss\xc3\xb6\xc3\xb6ri kategoorias (v\xc3\xb5itis neist kaks esimest)._NEWLINE_1981. aasta filmiga "Reds" nimetati ta Oscari kandidaadiks filmi, re\xc5\xbeiss\xc3\xb6\xc3\xb6ri, originaalstsenaariumi ja n\xc3\xa4itleja kategoorias (v\xc3\xb5itis re\xc5\xbeiss\xc3\xb6\xc3\xb6rina). Kuldgloobuse kandidaadiks nimetati ta re\xc5\xbeiss\xc3\xb6\xc3\xb6ri, stsenaariumi ja draaman\xc3\xa4itleja kategoorias (v\xc3\xb5itis re\xc5\xbeiss\xc3\xb6\xc3\xb6rina). N\xc3\xa4itlejana kandideeris ta ka BAFTA auhinnale (ei v\xc3\xb5itnud)._NEWLINE_1991. aasta filmiga "Bugsy" nimetati ta Oscari kandidaadiks n\xc3\xa4itleja ja filmi kategoorias ning Kuldgloobuse kandidaadiks draaman\xc3\xa4itleja kategoorias. Ta ei v\xc3\xb5itnud neist \xc3\xbchtki._NEWLINE_1998. aasta filmiga "Bulworth" nimetati ta Oscari kandidaadiks originaalstsenaariumi kategoorias ning Kuldgloobuse kandidaadiks stsenaariumi ja n\xc3\xa4itleja kategoorias. Ta ei v\xc3\xb5itnud neist \xc3\xbchtki._NEWLINE_Kokku on ta nimetatud Oscari kandidaadiks 14 korda (v\xc3\xb5itis neist \xc3\xbche), Kuldgloobuse kandidaadiks 11 korda (v\xc3\xb5itis neist 3), Saturni kandidaadiks 3 korda (v\xc3\xb5itis neist 2) ja BAFTA auhinna kandidaadiks 2 korda (ei v\xc3\xb5itnud neid)._NEWLINE_Aastal 2007 v\xc3\xb5itis ta Cecil B. DeMille\'i nimelise elut\xc3\xb6\xc3\xb6auhinna.'